**Stovky novinárov z celého sveta navštívilo Bratislavu**

Bratislava 28.12.2016 – **Rok 2016 bol pre Bratislavu úspešný, dokazujú to štatistiky destinačnej organizácie Bratislava Tourist Board (BTB) potvrdzujúce viac ako 150 novinárov, ktorí sa zaujímali o metropolu Slovenska z pohľadu cestovného ruchu.** **Do mesta ich pritom prišlo v skutočnosti viac ako jeden a pol tisíc.**

Ako každá destinácia aj Bratislava potrebuje pozitívnu propagáciu. Dobré meno znamená pre mesto nielen viac turistov, ale aj viac podujatí, vyšší záujem zo strany investorov a v neposlednom rade aj spokojnosť samotných obyvateľov. Výsledok týchto javov je jednoznačný, prináša to viac peňazí do mestskej kasy v podobe minutých finančných prostriedkov a príjmov z ubytovacej dane, s ktorými mesto môže ďalej pracovať.

„*V tomto roku sa nám podarilo usporiadať alebo spoluorganizovať vyše 27 novinárskych prezentácii mesta pre novinárov z celej Európy, USA, Južnej Ameriky či Ázie. Tí sa zúčastnili tematických prehliadok, návštevy pamiatok, mali možnosť ochutnať lokálnu gastronómiu, prípadne byť na kľúčových podujatiach počas roka ako napríklad: Korunovačné slávnosti, Bratislavské kultúrne leto a Hradné slávnosti, Hudobná Bratislava alebo navštívili vianočné trhy. Túto aktivitu vnímame ako veľmi dôležitú, pretože propagácia v médiách, v cestovateľských blogoch, bedekroch alebo televíznych dokumentoch je pre ľudí nielen dobrým zdrojom informácii, ale aj prirodzene dôveryhodnejšia reklama ako len reklamne slogany na citylightoch.*“ dodáva predsedníčka predstavenstva BTB A. Melicharová.

Štatistiky pritom ukazujú na úspešný rok aj z pohľadu návštevnosti. Už v októbri Bratislava zaznamenala milión návštevníkov a pri aktuálnom trende nárastu (približne 17 %) sa dajú očakávať rekordné čísla. Záujem turistov sa zvýšil aj o informácie o meste a to na webovej stránke visitbratislava.com, ktorá slúži nielen návštevníkom alebo aj obyvateľom mesta a dobré čísla dopĺňa predaj destinačnej karty Bratislava City Card, ktorý stúpol o 20 %.

Záujem o Bratislavu bol naozaj veľký. Od začiatku roka sa v meste konali rôzne podujatia, ktoré pritiahli nielen média z oblasti cestovného ruchu, ale aj desiatky športových novinárov počas januárových Majstrovstiev Európy v krasokorčuľovaní, mienkotvorné média z celého sveta vďaka slovenskému predsedníctvu v Rade EÚ či nedávnej návšteve Dalajlámu.

Viac informácii: Maroš Plitko, 0908 755 661, plitko@visitbratislava.com

Informácie o činnosti Bratislava Tourist Board: fb.com/BratislavaTouristBoard